โรงตึ๊งเจอพิษ"ราคาทอง"หลุดจำนำพันล้าน
โรงจำนำดิ้นกดราคาจำนำหลังทองคำผันผวนหนัก คาดหลุดจำนำนับพันล้าน
24 เม.ย. 2556

โรงจำนำดิ้นกดราคาจำนำหลังทองคำผันผวนหนัก คาดหลุดจำนำนับพันล้าน
นายวิเชียร ชวลิต ปลัดกระทรวงการพัฒนาสังคมและความมั่นคงของมนุษย์ (พม.) กล่าวว่า จากข้อมูลโรงรับจำนำในความรับผิดชอบของ พม. 34 แห่ง อยู่ในพื้นที่กรุงเทพฯ 29 แห่ง ปริมณฑล 4 แห่ง และ จ.ระยอง 1 แห่ง พบว่า โรงรับจำนำทั้งหมดได้รับจำนำทองคำมาก่อนหน้านี้เป็นจำนวนมาก และคาดว่าจะมีทองคำหลุดจำนำเฉพาะในช่วงนี้มีมูลค่ามากกว่า 1,000 ล้านบาท ส่วนตัวเลขที่คาดว่าโรงรับจำนำอาจจะขาดทุนนั้นยังต้องประเมินสถานการณ์ต่อไปอีกเพราะราคายังไม่นิ่ง แต่หากนำทองคำออกขายทอดตลาดในช่วงนี้น่าจะขาดทุนประมาณ 100 ล้านบาท
นายวิเชียร กล่าวว่า การทำธุรกิจรับจำนำของ พม.มีความเสี่ยง เพราะคิดดอกเบี้ยต่ำ ช่วงนี้อาจจะต้องยอมเข้าเนื้อและเอาสินทรัพย์อื่นๆ ที่มีอยู่มาขายทอดตลาดเพื่อแก้ปัญหาไปก่อน ขณะเดียวกันจะต้องปรับราคาต้นทุน หรือราคารับจำนำทองคำใหม่ให้ต่ำลงกว่าราคาตลาด
นายชัชวาลย์ ศรีนนท์ ผู้อำนวยการสำนักงานสถานธนานุบาล กล่าวว่า ในช่วงราคาทองคำผันผวนผู้จัดการโรงรับจำนำ กทม.บางแห่งอาจจะมีการปรับลดอัตราส่วนการรับจำนำลงเหลือ 70-80% จากปกติ 87.5% ของราคาทอง